Dronning Sonja Sangkonkurranse

Dronning Sonja Sangkonkurranse er en musikkonkurranse for unge sangere som avholdes i Oslo annethvert år. Konkurransen ble arrangert for første gang i 1988. De to første konkurransene var for pianister. Siden 1995 har konkurransen vært arrangert for sangere.  

Konkurransen er åpen for sangere opptil 32 år. Deltakerne i konkurransen velges ut av en internasjonal uttaksjury på bakgrunn av innsendte lydopptak, og rundt 40 sangere inviteres til de innledende rundene av konkurransen. Derfra går 12 sangere videre til semifinalen, og til slutt velges 6 finalister som opptrer under finalekonserten i Den Norske Opera & Ballett/Oslo Konserthus.

 Historikk 
miniatyr|H.M. Dronning Sonja og førsteprisvinner i 2015 Lise Davidsen. Foto: Marius Nyheim Kristoffersen
Dronning Sonja Sangkonkurranse (tidligere Dronning Sonja Internasjonale Musikkonkurranse) ble stiftet i 1988. Blant initiativtakerne var Mariss Jansons, som da var sjefdirigent for Oslo-Filharmonien. På den tiden var norsk musikkliv inne i en periode preget av økende internasjonalisering. Konkurransens formål var å skape en internasjonal musikkarena i Norge som kunne synliggjøre unge musikkutøvere, gi norske solister en mulighet til å bli vurdert opp mot et internasjonalt nivå, og oppnå en fokusering i utlandet på norsk musikkliv. 

Konkurransen ble stiftet som et samarbeidsprosjekt mellom en rekke sentrale norske musikk- og kulturinstitusjoner, blant annet Den Norske Opera, Oslo-Filharmonien, Norges musikkhøgskole, NRK, Lindemans Legat og Norsk Tonekunstnersamfund. 

Den første konkurransen ble avholdt i 1988, den gang for pianister. I 1995 markerte Norge 100-årsjubileet for Kirsten Flagstads fødsel, og i den forbindelse ble det besluttet at konkurransen dette året skulle avholdes for sangere. Fram til 2007 ble det avholdt nasjonale konkurranser for norske sangere i forkant av den internasjonale konkurransen.  

Konkurransen endret navn til Dronning Sonja Sangkonkurranse i 2022, og fikk også ny logo og visuell profil.

Konkurransen arrangeres nå hvert annet år i samarbeid mellom Den Norske Opera & Ballett, Norges musikkhøgskole, Kunsthøgskolen i Oslo, Oslo-Filharmonien og NRK. For å delta i konkurransen må man være under 33 år, og deltakerne er hovedsakelig nyutdannete sangere innen opera og klassisk musikk som er klare til å ta fatt på sine internasjonale karrierer. 

Konkurransen har hatt tre norske førsteprisvinnere: Marita Sølberg (2001), Audun Iversen (2007) og Lise Davidsen (2015).

I tillegg til hovedprisen deles det også ut pris for konkurransens beste fremførelse av en romanse, internasjonalt kalt lied.

Organisasjon
Dronning Sonja Sangkonkurranse er organisert som en stiftelse. Styret er stiftelsens øverste organ. Styret består i dag av leder Bernt Bauge, Lars Petter Hagen, Ann-Helen Moen, Trine Danjalsson og Marie Louise Sunde.  

Rådet er et rådgivende organ for styret og består av en representant for hver av de organisasjonene / institusjonene som sto bak stiftelsen. Det nåværende styret består av Astrid Kvalbein (rektor, Norges musikkhøgskole), Joachim Kwetzinsky (Norsk Tonekunstnersamfund), Rolf Lennart Stensø (NRK), Anna Einarsson (dekan, Operahøgskolen, Kunsthøgskolen i Oslo), Geir Bergkastet (Den Norske Opera & Ballett), Knut Skansen (direktør, Oslo-filharmonien) og Frederik Zimmer (leder, Lindemans Legat). 

 Bidragsytere 
Dronning Sonja Sangkonkurranse drives med støtte fra Kulturdepartementet. Stiftelsen får også støtte fra private fond og stiftelser.

 Samarbeidende operaakademier 
Dronning Sonja Sangkonkurranse har etablert et samarbeid med operaakademier i Europa og USA. Disse operaakademiene kan nominere inntil to av sine beste sangere til konkurransen. De nominerte sangerne går rett til de innledende rundene i Oslo og trenger ikke gå gjennom den vanlige søknadsprosessen.
Jury
miniatyr|Operasjef Randi Stene var juryleder i 2023 og 2025. Her fra finalekonserten med konferansier Lise Davidsen (sopran, førsteprisvinner 2015). 
Juryen består vanligvis av syv medlemmer og er sammensatt av både utøvende sangere, pedagoger og operasjefer.

 Jury 2025 
 Randi Stene, juryleder, operasjef ved Den Norske Opera & Ballett i Oslo
 Jean Denes, Operasjef, Theater Basel
 Tatjana Kandel, Leder for kunstnerisk planlegging, DR SymfoniOrkestret, København
 Michael Heaston, Assisterende daglig leder, the Metropolitan Opera, New York
 Christina Scheppelmann, Administrerende direktør og kunstnerisk leder, La Monnaie/De Munt, Brüssel
 Alex Taylor, Kunstnerisk plansjef, Oslo-filharmonien
 Carolin Wielpütz, Direktør for kunstnerisk planlegging, MusikTheater an der Wien

 Prisvinnere 2025 
miniatyr|H.M. Dronning Sonja med førsteprisvinner i 2025 Kathleen O'Mara (sopran, USA)
Førstepris: Kathleen O'Mara (sopran, USA)

Andrepris: Meridian Prall (mezzosopran, USA)

Tredjepris: Paweł Horodyski (bass, Polen)

Lied-pris: Paweł Horodyski (bass, Polen)

Ingrid Bjoners stipend: Hannah Edmunds (sopran, Norge)

Finalistpriser: Vladyslav Buialskyi (bass-baryton, Ukraina), Hannah Edmunds (sopran, Norge) og Justyna Khil (sopran, Polen)

 Referanser 

 Eksterne lenker 

 Queen Sonja Singing Competition på Facebook
 @queen_sonja_competition på Instagram
 Queen Sonja Singing Competition på YouTube

Kategori:Musikkonkurranser
Kategori:Musikk i Oslo
Kategori:Repeterende arrangementer etablert i 1988
Kategori:Sonja av Norge